Így utólag visszagondolva…
jó pár dologra máshogy kellett volna tekintenem.
Akkoriban 50-szer vagy 100-szor is hívtam,
de a hívások nem voltak fenyegetőek vagy bántóak.
ÉVENTE TÖBB MINT HÁROMMILLIÓ EMBERT ÉR ZAKLATÁS AZ EGYESÜLT ÁLLAMOKBAN.
Arra következtettek, hogy csak én törhettem be hozzá.
Szemtanú persze nem volt.
Tipikus esete annak, mikor farkast kiáltanak.
AZ ESETEK KEVESEBB MINT 15%-ÁBAN TÖRTÉNIK VÁDEMELÉS.
Vagy ezerszer hívott naponta.
Követett.
Sosem tudtam, mikor bukkan fel újra, ami teljesen kikészített.
Nem tudtam, hogy lesz ennek vége, vagy vége lesz-e egyáltalán.
Halálfélelmem volt.
A NETFLIX SOROZATA
Inkább tartsanak gyilkosnak, mint zaklatónak.
Azt akartam, hogy érezze, valaki figyeli.
Bárkiből lehet zaklató.
Az egész csak mesebeszéd.
Már nem vagyok olyan őrült…
INTŐ JELEK
ALFRED D. HUGHES EGYSÉG GATESVILLE, TEXAS
TEXAS ÁLLAM BÜNTETÉS-VÉGREHAJTÁSI INTÉZET
A nevem David Anthony McGee,
és zaklatás bűncselekménye miatt kerültem börtönbe.
Így nevezik Texasban.
2011-BEN DAVID MCGEET SZEMÉLYES INDÍTÉKÚ ZAKLATÁS MIATT ÍTÉLTÉK EL.
MCGEE AZÓTA IS MINDEN VÁDAT TAGAD.
Megérdemlem, hogy itt legyek?
Csak a Teremtő tudja.
Az életben semmi sem történik ok nélkül.
DAVID MCGEE TEXAS ÁLLAMBAN, DALLASBAN NŐTT FEL.
Mondhatjuk, hogy teljesen átlagos gyerekkorom volt.
Templomba jártam, tanultam, sportoltam…
Esténként az egész család ott ült a vacsoraasztalnál.
Mikor beszélgetni kezdek másokkal,
általában egyből azt feltételezik, hogy mélyszegénységben éltünk,
vagy hogy a szüleim nem törődtek velem.
De távolról sem ez a helyzet.
Tizennyolc évesen kezdtem el egyházi szolgálatot teljesíteni.
A húszas éveim végén jött egy lehetőség, ugyanis felkértek,
hogy legyek az ifi gyülekezet lelkésze, amit elfogadtam.
Az egyház szolgálatában töltött idő alatt
mindig arra törekedtem, hogy másoknak adhassak.
2009-BEN, AMIKOR MCGEE 31 ÉVES VOLT,
A HELYI GYÓGYSZERTÁRBAN MEGISMERKEDETT EGY NŐVEL.
A gyógyszertárban voltam, ahogy ő is.
Elmentünk egymás mellett a polcok között.
Már nem is tudom, hogy történt, de beszélgetni kezdtünk.
Azt mondta, ráér, és szívesen eljön velem valahová,
csak hadd öltözzön át. Én meg belementem.
Ez volt az első alkalom, hogy együtt lógtunk.
Csak egy nő volt a sok közül, akivel a gyógyszertárban találkoztam.
Nem akartam tőle semmit.
A nevem Charmeka.
A texasi Dallasból származom.
2009-ben egyedülálló nő voltam,
és a dallasi HIV-klinikán dolgoztam helyettes csoportvezetőként.
CVS GYÓGYSZERTÁR
AZ INFLUENZAOLTÁS MA INGYENES!
Megrándult a bokám, így megálltam a helyi CVS-nél.
Ott ismertem meg Davidet.
Fájdalomcsillapítóért mentem.
Nem lehet könnyen levenni a lábamról, de…
mondott valamit, már nem is tudom, mit,
ami vicces volt.
Így végül számot cseréltünk.
Az első randin a belvárosba mentünk steakezni.
Jó humora volt, jót beszélgettünk, és egyezett a zenei ízlésünk is,
ami felkeltette az érdeklődésemet.
És hozzáteszem, sokat nyomott a latban,
hogy felszentelt lelkész volt.
Mélyen vallásos emberként
az egyházi hivatása miatt még inkább vonzott a személyisége.
Emlékszem, mondtam neki, hogy nem igazán keresek párkapcsolatot.
Nem gondolkodtam semmi hosszútávú dologban,
de részéről is rendben volt, hogy csak barátok legyünk.
Kezdetben végtelenül békés embernek tűnt.
Nem voltak elvárásai.
Eljártunk enni, beszélgetni,
és nem volt gondja azzal, hogy csak barátok vagyunk.
2009 ÁPRILISA
A KÖVETKEZŐ HÓNAPOKBAN CHARMEKA TÖBBSZÖR IS TALÁLKOZOTT DAVIDDEL.
Volt pár este, amikor hívott, hogy menjünk el valahová.
Ivott egy pohár bort vagy valamit,
amíg én ettem, és beszélgettünk az asztalnál.
Én személy szerint sosem…
sosem voltam a klasszikus értelemben vett randizás híve.
A borozgatás, vacsorázgatás nem az én világom,
nem vagyok az a típus, aki drága ajándékokkal akar bevágódni.
Ez sosem állt közel hozzám.
Egyszer áthívott, hogy megmutassa, hol lakik.
Az volt az első olyan este, amikor már több is történt köztünk.
Amikor testileg is közel kerültünk egymáshoz.
Ha egy nő meghív az otthonába,
és testileg is közel enged magához,
akkor az ember nyilván azt gondolja, minden sínen van.
Hogy mikor kezdtek rosszra fordulni a dolgok,
és mikor láttam az első intő jeleket?
Talán két vagy három hónap után.
Kezdett kontrollmániás lenni.
„Hívj, ha ideérsz!”
„Írj, ha odaértél!”
Ettől kezdtem besokallni.
Nem akartam beszámolni minden lépésemről.
Itt kezdődtek a gondok.
Azzal vádolt, hogy másokkal is randizom, és a barátság nekem amúgy sem megy.
Mondtam, hogy ez nem igaz,
és jó pár barátom van, aki tényleg csak barát.
Egyszer pár csoporttársnőmmel bulizni mentem,
ő meg hirtelen felbukkant a semmiből.
Nem ezt beszéltük meg.
Egyszerűen nem tartotta tiszteletben a magánszférámat.
Így visszagondolva akkor kellett volna szakítanom vele.
2009. JÚLIUS 4.
A 2009-ES FÜGGETLENSÉG NAPJÁN MCGEE VÁRATLANUL MEGJELENT
CHARMEKA SZÜLEINEK HÁZA ELŐTT.
Volt náluk egy július 4-i összejövetel.
Nem tudtam sem telefonon, sem sms-ben elérni.
Elmentem a szülei házához,
és láttam, hogy a kocsija az anyjáé előtt áll.
Kint beszélgettek a ház előtt.
Így hát elhajtottam, mivel láttam, hogy jól van.
Gondoltam, úgyis felhív, vagy ír majd, ha akar.
Szóval odébbálltam.
Azt mondták, félelmetes volt, amit tettem.
Hogy ezzel halálra rémítettem, mert félelmetes volt, ahogy elhajtottam.
Meg hogy mindenhová követtem.
Meg kellett volna állnom, hogy elmondjam, csak tudni akartam, jól van-e,
ehelyett mentem a dolgomra, érti, amit mondok?
Anyámmal a ház előtt ültünk.
Ő meg lassan elhajtott előttünk.
Mondtam, hogy a szüleimnél leszek, nem értettem, mi szükség az ellenőrzésre.
Ez volt az utolsó csepp a pohárban.
Az utolsó csepp.
2009 AUGUSZTUSA
ÖT HÓNAP UTÁN CHARMEKA ÚGY DÖNTÖTT, SZAKÍT DAVIDDEL.
Mikor már láttam az intő jeleket, könnyű volt kimondanom,
hogy ez így nem mehet tovább.
Vége, nincs tovább.
Ettől kiborult.
Nem mondhattam neki nemet, nem fogadta el a szakítást,
hogy tovább akarok lépni, és hogy minden megváltozik.
A SZAKÍTÁS NAPJÁN MCGEE AZ UTAKON IS VESZÉLYBE SODORTA CHARMEKÁT.
Beszálltam a kocsiba.
Először csak követett.
Aztán a 35-ösön megelőzött, ahol 110-zel lehet menni,
aztán az autópálya közepén hirtelen befékezett előttem.
Majdnem belerohantam.
Szerencsére el tudtam rántani a kormányt, és nem jött mellettem senki.
Mikor kielőztem, a szemembe nézett, és az arcáról sütött,
hogy megvet.
Megrémültem, mert ez egy életveszélyes helyzet volt.
2009. AUGUSZTUS 4.
DAVID AZNAP ÉJJEL CHARMEKA HÁZÁHOZ MENT.
El akartam hozni a cuccaimat.
Mikor odaértem, nem akart beengedni.
Veszekedni kezdtünk.
El akart küldeni, ugyanakkor nem hagyta, hogy bemenjek a cuccaimért.
Iszonyúan felidegesített,
gondoltam: „Ez a nő nem normális.”
Aztán beláttam, hogy jobb, ha hagyom az egészet.
Nem akart elmenni. Nem tágított.
Mondtam, hogy tűnjön el,
vagy kénytelen leszek hívni a rendőrséget.
Ahogy ezt kimondtam,
félrelökött, neki egy szekrénynek,
bement a szobámba, kitépte a falból az aljzatot,
aztán kifelé újra meglökött.
A korábbi kapcsolataimban nyoma sem volt az erőszaknak.
A falhoz lökött, kitépte a telefont, és széttört mindent az éjjeliszekrényemen,
ami teljesen új volt számomra, szóval rettentően féltem.
Már elmentem, mire a rendőrök kiértek,
így nem tudom pontosan, hogy mikor hívta őket.
Érti?
A rendőrség az alapján vette fel a jegyzőkönyvet,
amit ő állított.
RÖVIDDEL EZUTÁN MCGEET TESTI SÉRTÉS VÁDJÁVAL LETARTÓZTATTÁK.
NYOLC NAPPAL KÉSŐBB BIZONYÍTÉK HIÁNYÁBAN AZONBAN SZABADON ENGEDTÉK.
RENDŐRSÉG
Azt reméltem, hogy miután rendőri intézkedés is történt,
le fog állni.
De nem így történt.
Soha nem állt le.
Egész nap hívogatott.
Ha letiltottam a számát, szerzett egy másikat.
Miután mindent letiltottam, e-mailekkel bombázott.
Volt olyan reggel, amikor a munkahelyem előtt várt.
Nem voltam még ilyen helyzetben, és már munka közben sem volt nyugtom,
mert nem tudhattam, mikor bukkan fel, és tesz valamit velem
vagy a kollégáimmal.
Rettentően féltem.
Mindennap máskor és más útvonalon mentem be dolgozni.
Mikor az edzőterembe mentem,
a parkolóban tört rám.
Volt, hogy reggel felhívott azzal,
mennyire csinos vagyok, és hogy jól áll a szín, amit viselek.
Körülnéztem a parkolóban, hogy hol lehet.
Ez nagyon sokszor előfordult.
Lelkileg annyira megviselt a dolog, hogy egy kínszenvedés volt
reggelente felkelni, mert teljesen padlón voltam, és rettegtem.
TÖBB HÓNAPNYI ZAKLATÁS UTÁN
CHARMEKA TÁVOLTARTÁSI VÉGZÉST KÉRT MCGEE ELLEN.
MCGEET EZUTÁN TÖRVÉNYILEG IS ELTILTOTTÁK CHARMEKÁTÓL.
A FÉRFI ENNEK ELLENÉRE TOVÁBBRA IS HÍVOGATTA.
Utoljára kérlek.
Ne keress többé!
Távoltartási végzés van ellened, rémlik?
Ha továbbra is hívogatsz, értesítem a rendőrséget.
Halló!
Bárcsak láthatnálak táncolni abban a kis sortban!
David…
Szépen kérlek, ne hívogass hajnali kettőkor!
Állj le végre!
Igen, akkoriban is hívtam telefonon.
Úgy 50-szer vagy 100-szor hívhattam.
Volt egy ideiglenes távoltartási végzés,
amiről a rendőrség csak neki szólt, nekem nem.
Kezdettől fogva mondtam az ügyvédemnek meg a körzeti ügyésznek is,
hogy elismerem, túl sokszor hívogattam,
és többször is háborgattam.
De sosem zaklattam. Sosem volt veszélyben. Mitől lett volna?
A HETEKEN ÁT TARTÓ TELEFONOS ZAKLATÁS UTÁN MCGEE ÚJ CÉLPONTJA CHARMEKA OTTHONA LETT.
Történtek dolgok a házamnál is.
Keréknyomok voltak az udvaron, látszott, ahogy áthajtott.
RENDŐRSÉGI KÉPEK
Nekiment a garázsajtónak.
A bejárati ajtót berúgták…
pár ablakot betörtek, és a szúnyoghálót félrehúzták.
Tudtam, hogy ez csak David lehetett.
Nem igazán tudtam, mi állíthatná meg, tehetetlen voltam.
Nyilvánvaló volt, hogy nem fog békén hagyni.
Szabályosan rettegtem,
mert fogalmam sem volt, mire képes, és meddig fog elmenni.
Ezek az állítások mind találgatásokon alapultak,
az egész csak kitaláció.
Azt mondták, behorpadt egy garázskapu,
betört egy ablak, meg ilyenek.
Mindenfélét összehordtak.
Szemtanú persze nem volt.
Egyből arra következtettek, hogy csak én törhettem be hozzá.
Betörtek a házába, oké. De eltűnt valami? Nem, semmit sem vittek el.
Valaki minden ok nélkül benyomta az ajtót, aztán elment.
Nem hangzik ez kicsit furán?
Én mondom, az egész csak mesebeszéd.
2009 AUGUSZTUSÁBAN CHARMEKA TÖBBSZÖR IS KIHÍVTA A RENDŐRSÉGET AZ OTTHONÁHOZ.
A nevem Michael Jones,
és korábban a duncanville-i rendőrségnél dolgoztam járőrként.
Egyszer egy betöréshez hívtak ki, egy feltételezett betöréshez.
Nem tudtuk, betörés vagy vandalizmus történt-e, a hátsó ajtót megrongálták,
és azt hiszem, egy ablakot is betörtek.
Mikor befut egy ilyen hívás,
az embernek mindig fel kell készülnie a legrosszabbra.
Az esetet megelőzően a sértettet telefonon is zaklatták.
Feltételezhetően családon belüli erőszak történt,
amire elég gyorsan sikerült reagálnunk.
Kértük Charmekát, hogy maradjon az udvaron,
amíg odaérünk, és biztosítjuk a helyszínt.
Feltűnt, hogy a hátsó ajtót itt, a kerítés túloldalán megrongálták.
Látszott, hogy berúgták, és valaki bement, legalábbis megpróbált bemenni.
Charmeka tudta, hogy a tettes David McGee, a zaklatója,
aki így figyelmeztette, hogy nem fogja békén hagyni.
Sajnos a keréknyomok és a rongálás
önmagában még nem utalt egyértelműen zaklatásra.
Konkrét bizonyíték kellett arra, hogy a rongálás
vagy a testi sértés egyértelműen a gyanúsítotthoz köthető.
Megtudtuk, hogy az egyik szomszéd beszélt McGeevel,
aki itt járt a háznál, és nyugtalanítóan viselkedett.
Kiderült, hogy a helyi fegyverszabályozásról érdeklődött.
Ez valamikor a kora reggeli órákban történt.
Meglehetősen gyanús, ha valaki kora reggel azt látja,
hogy egy idegen a környéken ólálkodik,
majd a helyi fegyvertartási szabályokról kérdez.
Számomra ez egyértelműen egy intő jel volt,
és ekkor kezdtem el komolyan aggódni Charmeka életéért.
De meg volt kötve a kezem.
JONES AGGÁLYAI ELLENÉRE NEM VOLT OLYAN TÁRGYI BIZONYÍTÉK,
AMELY ALAPJÁN MCGEE ELLEN VÁDAT EMELHETTEK VOLNA.
Mindig tökéletesen időzített,
egyszerűen sosem tudták tetten érni.
Egyedül védtelen voltam…
és azzal kellett szembesülnöm, hogy a rendőrség sem tud megvédeni.
Rémisztő volt.
Áldozatként csak arra vágyódik az ember, hogy vége legyen.
Ahogy telt-múlt az idő, és nem történt semmi, David felbátorodott.
Gondolta, hogy akkor simán betörheti az ablakaimat,
hívogathat, ahányszor csak akar,
és zaklathat az edzőteremnél heti háromszor is
az eddigi heti egy helyett.
Szóval minden csak rosszabb lett.
Olyan üzeneteket küldött,
hogy a biztonság kedvéért tartsam égve a ház előtt a lámpát.
Sms-ben meg telefonon is olyanokra kért,
hogy menjek az ablakhoz, mert látni akar.
Aztán fenyegetőzni kezdett a szüleim házával…
a szeretteimmel…
Borzasztóan nehéz időszak volt.
Nem tudtam, mi lesz.
MCGEE VISELKEDÉSE EZUTÁN EGYRE SZÉLSŐSÉGESEBB LETT.
Egy nap megjelent a ház előtt néhány rólam készült fotóval.
Fogalmam sincs, hogy szerezte meg őket.
Az ajtóban állt, és önkielégítést végzett,
miközben nyögdécselt, és a fotóimat nézte.
Ekkor döntöttem úgy, hogy a szüleimhez költözöm.
Nem láttam más lehetőséget,
nem éreztem magam biztonságban.
Féltem, de tudtam, hogy édesapám megvéd,
még ha a rendőrség és az igazságszolgáltatás nem is tudott.
Mindig is ő volt az én szuperhősöm.
…ma ez így működik.
Amikor megtudtam, hogy így bánik a kislányommal,
eszembe jutott az első beszélgetésem a fickóval.
Volt egy olyan érzésem, hogy itt…
többről van szó annál, hogy udvarolni akar a lányomnak.
Kezdettől fogva látszott, hogy el akarja szakítani a családjától.
Akkoriban jó pár összejövetel volt nálunk.
McGee mindent megtett azért, hogy Charmekát távol tartsa tőlünk.
Mikor megtudtam, hogy kezet emelt a lányomra,
és hogy egész éjjel hívogatja,
nem akartam elhinni.
Azonnal védelmező üzemmódba kapcsoltam.
Attól tartottam, bármelyik percben elveszíthetem a lányomat.
Úgy éreztem, veszélyben az élete.
ANNAK ELLENÉRE, HOGY CHARMEKA A SZÜLEIHEZ KÖLTÖZÖTT,
MCGEE TOVÁBBI 18 HÓNAPON ÁT ZAKLATTA.
Mikor az ember a hatóságokhoz fordul,
és azt látja, hogy semmit sem tesznek,
eljut odáig, hogy azt mondja: „A lányom, vagy ő.”
Szóval kész voltam rá…
hogy megölöm, igen.
Szörnyű az a lelkiállapot,
mikor az ember már úgy érzi, legszívesebben kioltaná a másik életét.
2011 MÁJUSA
MCGEET ZAKLATÁS VÁDJÁVAL LETARTÓZTATTÁK CHARMEKA MUNKAHELYE ELŐTT.
Megtettük a szükséges jogi lépéseket,
de nem tudtuk, McGee mit lép majd erre.
Ha Miss Stephanie nem lép közbe,
McGee most halott lenne, én meg börtönben ülnék.
De segített rajtunk. Ő egy igazi angyal.
Mindent megváltoztatott.
Őt valóban Isten küldte.
TIZENNÉGY HÓNAPPAL MCGEE LETARTÓZTATÁSA UTÁN
STEPHANIE HUFF ÜGYÉSZNŐ BÍRÓSÁG ELÉ VITTE AZ ÜGYET.
Vizsgálni kezdtem az ügyet,
és elképedve láttam a rengeteg rendőrségi bejelentést.
Több mint kétezer oldalnyi irat volt előttem.
PÁRKAPCSOLATI ERŐSZAK
Ez a magatartás ráadásul egyetlen ember felé irányult,
pokollá téve az életét.
ZAKLATÁS
Ez egy köteg szöveges üzenet,
amelyet David McGee Charmekának küldött.
Ezeket a sértett telefonjából másoltuk ki.
McGee egy alkalommal Charmeka összes férfi ismerősének írt.
A testvérének, az apjának, az összes barátjának,
és megalázó, szexuális tartalmú információkat adott ki.
David McGee ravasz volt, mert a nevét legtöbbször nem is használta.
Egyik telefonja sem az ő nevén volt.
Egyszer azt írta: „Kapcsold fel a villanyt a ház előtt!
Fő a biztonság. Látod, vigyázok rád.”
Nos, ebben az az aggasztó,
hogy ugyanaznap Charmeka ablakait betörték.
A tény hogy láthatta, nem égnek a lámpák,
az üzenete tükrében meglehetősen gyanús.
De a két dolog között nem volt bizonyítható összefüggés.
És bár tudtuk, Charmeka mire jött haza,
és láttuk a betört ablakokat, szemtanúk nem voltak.
ÁLDOZAT-TANÚ
Nem voltunk könnyű helyzetben.
A zaklatási ügyeket nehéz bizonyítani.
Alapvető elvárás, hogy legyen DNS-minta, kamerafelvétel,
és persze legyen szemtanú is.
Ez rengeteg dolog, és egy zaklatási ügyben általában nem teljesül minden feltétel.
Sajnos ez a helyzet.
DAVID MCGEE ZAKLATÁS
Charmekával többször is beszéltem a tárgyalás előtt,
vázolva az aggályaimat és a nehézségeket.
Az volt a cél, hogy McGeet távol tartsuk tőle,
és visszakapja az életét.
De ha egy zaklatási ügyben sikerül öt év börtönbüntetést kiharcolni,
az már óriási sikernek számít.
Az elkövető általában felfüggesztett büntetéssel
vagy két év letöltendővel megússza.
IGAZSÁGÜGYI KÖZPONT
A SZIGORÚBB BÜNTETÉS ÉRDEKÉBEN STEPHANIE-NAK BIZONYÍTANIA KELLETT,
HOGY MCGEE VESZÉLYT JELENT A TÁRSADALOMRA.
Hatalmas volt a tét.
Félő volt, hogy ha nem kap elég szigorú büntetést,
bántani fogja Charmekát.
Talán meg is öli.
Elkezdtem kutatni McGee múltjában,
és számos aggasztó és rémisztő dolgot találtam.
AZ ELMÚLT TÍZ ÉV AKTÁIT ÁTTEKINTVE STEPHANIE SZEMBESÜLT AZZAL,
HOGY MCGEE ELLEN TÖBB FELJELENTÉST IS TETTEK,
DE EZEKET AZ ÜGYEKET SOSEM TÁRGYALTÁK BÍRÓSÁGON.
Megtudtam, hogy rengeteg nőnek meggyűlt már a baja David McGeevel.
Ez egy hölgy esete, akit arcon ütött, és fájdalmat okozott neki.
Egy másik nőt hangüzenetben fenyegetett meg,
hogy tönkreteszi, és hogy van kulcsa a házához,
egyik este pedig odabent vár majd rá, és megöli.
Ezek különböző nők panaszai.
Több nővel is pontosan ugyanezt tette.
Ez rémisztő.
A JELENTÉSEK KÖZÖTT VOLT EGY ESET, AMI 2004-BEN KEZDŐDÖTT,
ÉS KÍSÉRTETIESEN HASONLÍTOTT CHARMEKA ÜGYÉRE.
Kiderült, hogy Charmeka előtt egy másik hölggyel volt kapcsolata.
A dolog 2004-ben kezdődött,
és 2009-ig tartott, nagyjából addig, amikor megismerkedett Charmekával.
Mikor a nő szakítani akart,
McGee szinte pontosan ugyanazt tette, amit Charmekával.
Hívogatta a munkahelyén, napközben folyamatosan zaklatta,
otthon is hívogatta, betört a házába,
és megfenyegette, hogy bántani fogja őt és a családját.
Annak a nőnek szó szerint pokollá tette az életét.
Eltörte az orrát.
Fojtogatta.
Kényszerítette, hogy lefeküdjön vele, amivel sérüléseket okozott,
és megfenyegette, hogy szétveri a fejét és megöli, majd a testét a folyóba dobja.
Valószínűleg végül azért hagyta őt békén, mert megismerte Charmekát.
És mivel végre leszállt róla, a nő úgy döntött,
inkább nem vádolja meg, és nem perli be.
David McGee egy igazi ragadozó volt.
Egy szexuálisan deviáns férfi, aki…
éveken át számtalan nőt zaklatott.
Egy ragadozó.
David McGeere ez a legjobb szó.
A Szentírást idézi,
ő a lelkipásztor, a nagy ember,
egész addig, amíg meg nem kapja a nőt, és amíg nemet nem mondanak neki.
Ahogy egyre több olyan esetre bukkantam,
amiből kiderült, hogy másokkal is agresszív volt és más nőket is zaklatott,
egyre eltökéltebb voltam,
és a lehető legsúlyosabb büntetést akartam kiharcolni.
FRANK CROWLEY BÍRÓSÁG
HÁROM ÉVVEL CHARMEKA ELSŐ BEJELENTÉSE UTÁN
MCGEE ÜGYE VÉGRE BÍRÓSÁG ELÉ KERÜLT.
2012 JÚLIUSA
Ez volt a Texas állam kontra David McGee tárgyalás színhelye.
Stephanie őszintén elmondta, hogy bár eljutottunk idáig,
nagyon hosszú út áll még előttünk,
mert elérni azt, hogy egy zaklatási ügyben valakit elítéljenek,
rettentően nehéz.
De amikor meghallottam a többi áldozat történetét,
világossá vált…
hogy tovább kell küzdenem.
Amikor megláttam Davidet, nagyon ideges voltam,
de mikor rám nézett, egyenesen a szemébe néztem,
és éreztettem vele, hogy ezt most végigcsinálom.
A TÁRGYALÁS SORÁN CHARMEKA VÁLLALTA, HOGY TANÚVALLOMÁST TESZ.
Nem volt könnyű a figyelem középpontjában lenni,
és kiállni magamért,
mert a védelem is nyilván azt tette, amit tennie kellett.
Ők pedig azt éreztették velem, mintha én lennék a bűnös.
Azt sugallták, én voltam az, aki lovat adott David alá,
és valójában én akartam…
hogy kövessen.
Hogy én provokáltam ki az üzeneteit is.
Borzalmasan frusztráló volt, hogy lényegében gyanúsítottként kezeltek.
Amikor befejeztem a tanúvallomást, úgy éreztem, elbuktam.
Nem tudtam, hogy az esküdtszék kinek hisz majd.
Sokan tanúskodtak mellette is.
Volt egy sereg ember a gyülekezetéből, aki az ő pártját fogta,
hisz felszentelt lelkész volt.
Természetesen a szülei és minden rokona mellé állt.
Azért imádkoztam, hogy minden jól alakuljon,
de a legrosszabbra is fel voltam készülve, vagyis arra,
hogy Davidet felmentik.
Sok volt bennem a bizonytalanság.
Nem tudtam, mi lesz.
2012. JÚLIUS 26-ÁN DAVID MCGEET AZ ESKÜDTSZÉK
ZAKLATÁS VÁDJÁBAN BŰNÖSNEK TALÁLTA.
MCGEE KORÁBBI ZAKLATÁSI ÜGYEI MIATT SZIGORÚBB BÜNTETÉST KAPOTT.
LÁTOGATÓTEREM
MCGEE AZ ÜGYBEN MAXIMÁLISAN KISZABHATÓ, 20 ÉV LETÖLTENDŐ BÖRTÖNBÜNTETÉST KAPOTT.
Az ügyészség szerint Charmeka volt a legutóbbi
az „áldozatok” hosszú listáján.
Érdekelne az a lista, ugyanis nyilván van oka annak,
hogy az állítólagos korábbi ügyekből miért nem lett semmi.
Soha senki sem tudott felmutatni egy sebhelyet, egy letört körmöt,
egy véres ajkat vagy kitépett hajcsomót.
Ilyet senki sem tud felmutatni.
Én legalábbis így tudom, és egy csomó papír is ezt igazolja.
Érti, amit mondok?
Egy csomó nőt fel tudok sorolni mindenféle korosztályból
és mindenféle háttérrel,
a gyülekezetből és az élet többi területéről is.
Sztriptíztáncosoktól kezdve prostituáltakon át egyházi emberekig,
akik mind azt mondanák, hogy ez lehetetlen, és nem hiszik el.
Hogy nyilvánvalóan különc vagyok,
de semmiképp sem őrült.
Hogy David McGee sosem tenne ilyet.
Hogy megbántam-e, amit Charmekával tettem?
Miért, mit tettem vele?
Mit kéne megbánnom?
Tegyük fel, hogy maga egy 33-34 éves nő.
Oké?
A cuccaim a maga házában vannak.
Az egyetlen dolog, amit teszek, hogy jó párszor felhívom azért,
hogy megtudjam, mikor vihetem el a cuccaimat.
Azt mondja, akárhányszor felhívtam, rettegett. Ez most komoly?
Ne vicceljünk már! Marhaság az egész.
Érti, amit mondok?
2021-BEN DAVID MCGEE LETÖLTÖTTE 20 ÉVES BÖRTÖNBÜNTETÉSÉNEK FELÉT.
Tíz éve vagyok bezárva.
Hamarosan lesz egy meghallgatásom,
szóval nemsoká talán vége.
Nem tart már sokáig.
A BÜNTETÉSÉBŐL HÁTRAMARADT 10 ÉVRE MCGEET FELTÉTELES SZABADLÁBRA IS HELYEZHETIK.
A szabadulás utáni terveim?
Mindig…
mindig arra fogok törekedni,
hogy a hitem által segíthessek másokon.
Mindig is ez lesz a célom.
Ami a megbánást illeti, illetve hogy tennék-e bármit másként,
amit Charmekával vagy más nőkkel tettem…
Nos, én istenhívő családban nőttem fel.
Úgy neveltek, hogy legyen hitem Istenben és Jézus Krisztusban.
Amit másképp csinálnék talán az,
hogy sosem feküdnék le ezekkel a nőkkel.
A szexből rengeteg probléma származik.
Különösen a jó szexből.
Abból mindig csak a baj van, mindig összezavar mindent.
Egy sereg probléma innen ered, érti?
Bizony.
Az ítélethirdetéskor hihetetlenül megkönnyebbültem.
Megöleltem a szüleimet, amiért végig kitartottak mellettem…
és Stephanie-t is, amiért hitt abban, hogy az ügyemet tárgyalás elé kell vinni.
Megkönnyebbültem.
Potyogtak a könnyeim, mert bebizonyosodott, hogy a küzdelem,
és amit átéltem, nem volt hiábavaló.
Úgy éreztem, visszakaptam a szabadságomat,
és a lehetőségét annak, hogy újra úgy élhessem az életemet,
hogy ne kelljen folyton rettegnem.
De az a tengernyi lelki seb, és amit érzelmileg elszenvedtem,
még 12 évvel később sem múlt el.
Nem tudom, valaha sikerül-e túllépnem ezen.
Davidet egyszer kiengedik majd.
Nekem szerencsém volt, és elmondhattam a történetemet.
De tudom, hogy ez sokaknak nem adatik meg.
A feliratot fordította: Usztics Lili